## Pravilnik o tehničkim uvjetima za djelovanje sustava obrane od tuče

### NN 75/2002 (27.6.2002.), Pravilnik o tehničkim uvjetima za djelovanje sustava obrane od tuče

# ministarstvo poljoprivrede I ŠUMARSTVA

1229

Na temelju članka 12. stavka 1. Zakona o sustavu obrane od tuče
(»Narodne novine«, br. 53/01), ministar poljoprivrede i šumarstva uz suglasnost
ministra unutarnjih poslova, ministra obrane, ministra pomorstva, prometa i
veza i ministra zaštite okoliša i prostornog uređenja donosi

## Pravilnik

### o TEHNIČKIm UVJETIma ZA DJELOVANJE SUSTAVA OBRANE OD TUČE

I. OPĆE ODREDBE

Članak 1.

Ovim Pravilnikom propisuju se tehnički uvjeti potrebni za operativni rad
sustava obrane od tuče (u daljnjem tekstu: OT).

Članak 2.

Tehničkim uvjetima smatraju se tehnička sredstva prema vrsti i broju s
radnim i funkcionalnim karakteristikama, objekti i oprema potrebni za rad sustava
obrane od tuče.

II.
OBJEKTI I OPREMA

*1. Radarski centar*

Članak 3.

Radarski centar (u daljnjem tekstu: RC) sastoji se od jednog ili više
objekata, zidane ili montažne izvedbe, s prostorima prilagođenim posebnim
namjenama:

1. toranj za radarsku antenu
s kupolom,

2. klimatizirani prostor za
radarske uređaje,

3. radna prostorija za
voditelja RC-a s uredskom opremom,

4. radna prostorija za
provođenje akcija OT,

5. prostorija za boravak
dežurnog osoblja,

6. prostorije za smještaj
elektroenegetskih postrojenja i ure­đaja,

7. priručna radionica,

8. priručni skladišni
prostor.

Članak 4.

(1) Cjelokupni prostor RC-a ograđen je i odgovarajuće obilježen.

(2) Do RC-a i svih objekata postoji tvrdi put kojim je omo­gućen pristup
vozilima, prije svega vatrogasnim i drugim inter­ven­tnim vozilima.

 (3) Prostori i objekti RC-a
zadovoljavaju standarde koji su utvrđeni propisima o protupožarnoj zaštiti,
zaštiti ljudstva i oko­liša od štetnih utjecaja opasnih tvari i neionizirajućih
zračenja, sanitarnim uvjetima te ekološkim zahtjevima.

Članak 5.

Osnovni uređaji na RC-u su:

1. meteorološki radar,

2. računala potrebna za
vođenje akcija OT,

3. komunikacijska oprema.

Članak 6.

(1) RC priključen je na 380 V
električnu mrežu, a za rad osnovnih uređaja kao pričuvni izvor električne energije
postoji elektroagregat.

(2) Napajanje iz osnovnog i
pričuvnog izvora električne energije izvedeno je preko uređaja za trajno
napajanje.

(3) Svi objekti RC-a moraju
imati postavljenu gromobransku zaštitu i uzemljenje koje se atestira jednom
godišnje.

Članak 7.

(1) Meteorološki je radar
uređaj za otkrivanje, praćenje i određivanje položaja, intenziteta i
tučoopasnosti oblaka.

(2) Na branjenom području je
potrebno osigurati najmanje dvostruko prekrivanje radarskih podataka.

(3) Za operativan rad u raketnoj
OT radarski uređaj zadovoljava sljedeće tehničke uvjete:

– valna duljina - 10 cm (S
frekvencijski opseg),

– širina izlaznog snopa
zračenja - najviše 3,1 stupnja,

– brzina okretanja antene po
azimutu - najmanje 5 okretaja u minuti,

– minimum detektibilnog
signala - 35 dBZ-a,

– zaštitna kupola,

– digitalizirani povratni
signal s rezolucijom od najmanje ­­­­­
1 ­dBZ,

– mogućnost pohrane podataka
na elektronički medij,

– izravno i automatsko
upravljanje radarom,

– prijenos podataka u
lokalnoj elektroničkoj mreži,

– radni domet - najmanje 90
kilometara.

(4) Za operativan rad u
generatorskoj OT radarski uređaj zadovoljava sljedeće tehničke uvjete:

– valna duljina 5 ili 10 cm
(C ili S frekvencijski opseg),

– širina izlaznog snopa
zračenja - najviše 2.5 stupnja,

– brzina okretanja antene po
azimutu - najmanje 2 okretaja u minuti,

– minimum detektibilnog signala - 15 dBZ,

– zaštitna kupola,

– amplitudni pokazivač s
izvornim povratnim signalom,

– uklanjanje stalnih odraza,

– digitalizirani povratni signal
s rezolucijom od najmanje
1 dBZ,

– mogućnost pohrane podataka
na elektronički medij,

– izravno i automatsko
upravljanje radarom,

– prijenos podataka u
lokalnoj elektroničkoj mreži,

– radni domet - najmanje 240 kilometara.

Članak 8.

Na RC-u za komunikaciju sa:

- lansirnom postajom (u daljnjem tekstu: LP) i generatorskom postajom (u
daljnjem tekstu: GP), minimalno je potrebno osigurati UKV radio vezu valne
duljina 4 metra,

- drugim RC-ima, sabirnim
centrom, tehničkom i servisnom podrškom te sa svim ostalim sudionicima u OT
minimalno je potrebno osigurati UKV radio vezu valne duljine 2 metra zatim
telefon i telefax,

– drugim RC-ima, sabirnim
centrom, tehničkom i servisnom podrškom za razmjenu digitalnih podataka
potrebno je osigurati modemsku vezu.

Članak 9.

(1) Na RC-u komunikacijsku
opremu čine najmanje tri računala s ugrađenim suvremenim operativnim sustavom,
svim standardnim jedinicama, umrežena u lokalnoj mreži s neovisnim priključkom
na Internet, a kao posebna oprema je uređaj za satelitsko određivanje položaja
(GPS).

(2) Na računalima su
postavljeni ostali potrebni uređaji i programske podrške za radarsko praćenje,
provođenje akcija, pohranu i razmjenu radarskih podataka te za prikupljanje
aktualnih meteoroloških podataka.

Članak 10.

(1) Za prijevoz raketa i
otopine RC raspolaže s najmanje jednim vozilom namijenjenim prijevozu opasnih
tvari sukladno posebnom propisu o prijevozu opasnih tvari.

(2) Za prijevoz stručnog
osoblja, RC raspolaže jednim osobnim vozilom za prijevoz najmanje 4 osobe.

(3) U svim vozilima
postavljeni su UKV radiouređaji s frekvencijama koje koriste RC-i.

*2. Skladište raketa i otopine*

Članak 11.

(1) Za skladištenje raketa i otopine koriste se središnja skladišta,
koja su fizički razdvojena.

(2) Skladišta moraju imati
mogućnost skladištenja do 10.000 raketa i do 50.000 l otopine tijekom cijele
godine.

(3) Uz navedene zahtjeve iz
stavka 1. i 2. ovog članka skladišta moraju udovoljavati i uvjetima određenim
posebnim propisima o graditeljstvu i skladištenju opasnih tvari.

*3. Lansirna i generatorska postaja*

Članak 12.

 Položaji LP i GP moraju biti sukladni s prostornim, sigurnosnim,
građevinskim, ekološkim i stručnim zahtjevima.

Članak 13.

Komunikacija poslužitelja LP i
GP s RC-om i međusobno obavlja se radiouređajima u sustavu radioveze valne
duljine 4 metra ili nekim drugim mobilnim uređajima.

Članak 14.

(1) Svi objekti LP i GP
(sklonište, spremište, lanser, ograda, antenski stup i kavez generatora)
trebaju biti osigurani gromobranskom zaštitom i uzemljenjem.

(2) Gromobranska zaštita i uzemljenje atestiraju se jednom godišnje. LP
i GP raspolaže sredstvima za gašenje požara sukladno propisima za tu vrstu
tvari, te priborom za prvu pomoć.

Članak 15.

(1) Objekt u kojem je
sklonište poslužitelja i spremište raketa zatvorenog je tipa, a izveden je tako
da tvori tri fizički odvojena prostora s posebnim ulazima sa čvrstim metalnim
vratima i sigurnosnim bravama.

(2) Prostor spremišta raketa
osigurava skladištenje najmanje 40 komada raketa u pripadajućoj ambalaži.

(3) U smjeru lansera na
skloništu postoji manji otvor u zidu preko kojeg je moguća vizualna kontrola
ispaljivanja raketa.

Članak 16.

LP mora biti udaljena 60 m od
stambenih objekata i najmanje 35 m od magistralnih i regionalnih prometnica.

Članak 17.

Objekt LP-a treba biti najmanje sljedećih dimenzija:

a) širina: 2,5m,

b) dužina: 4 m,

c) visina: 2,5 m.

Članak 18.

(1) Lanser je naprava za ispaljivanje raketa, a jedno punjenje iznosi
najmanje šest raketa.

(2) Za operativno djelovanje na pojedinom LP-u treba biti minimalno 6
protugradnih raketa.

Članak 19.

(1) Na GP je smješten generator za isijavanje meteorološkog reagensa (u
daljnjem tekstu: reagensa) sa zemlje.

(2) Svi dijelovi generatora nalaze se unutar posebno konstruiranog
žičanog kaveza.

(3) Generator je u pravilu smješten unutar ograđenog kruga LP, a može
biti postavljen na neko drugo pogodno mjesto koje je pod nadzorom poslužitelja
i na kojem je moguće kvalitetno gromobransko uzemljenje.

(4) Ako je GP postavljena samostalno, za pohranu generatora i priručne
količine otopine postavljaju se dva odvojena žičana kaveza.

(5) Za operativno djelovanje na pojedinom GP-u treba biti minimalno 8
litara otopine reagensa.

*4. Stručna i tehnička podrška*

Članak 20.

(1)Za obavljanje poslova koordinacije rada OT potreban je radni
prostor za obavljanje stručnih poslova, poslova dežurnog meteorologa s
potrebnom opremom te opremom za analizu kvalitete sredstava djelovanja.

(2) Za analizu kvalitete sredstava djelovanja potrebne su najmanje dvije
prostorije prilagođene mjerenju aktivnosti mete­oro­loških reagensa s potrebnom
opremom.

Članak 21.

(1) Sabirni centaru sustavu OT koordinira djelovanje sustava s
Hrvatskom kontrolom zračne polovidbe sukladno među­sobnom Sporazmu o postupcima
koordinacije između Državnog hidrometeorološkog zavoda (u daljnjem tekstu:
Zavoda) i Centra oblasne kontrole zračne plovidbe.

(2) Sabirni centar za obavljanje poslova iz svog djelokruga rada
raspolaže sljedećom opremom:

– izravna radna veza s Hrvatskom kontrolom zračne plovidbe i RC-ima,
(UKV putem radio veze valne duljine 2 metra),

– pričuvna telefonska veza,

– uređaj za registraciju službene komunikacije s pohranom podataka
najmanje 30 dana,

– uređaj za trajno napajanje.

Članak 22.

Za obavljanje poslova održavanja mreže RC-a i sustava veza osigurava se
prostor i potrebna oprema.

III. Sredstva djelovanja

*1. Rakete*

Članak 23.

Uvjeti kojima moraju udovoljavati rakete za OT jesu:

1. horizontalni domet rakete - najmanje 7000 m,

2. vertikalni domet rakete 4500 m +/- 1000 m,

3. dozvoljeni prostorni rasap (x,y,z) – najviše 10 %,

4. horizontalna projekcija duljine traga isijavanja - najmanje 5000 m,

5. stabilnost leta rakete – u svim meteo uvjetima i do brzine vjetra 20
m/s rasap manji od 20 %,

6. početak isijavanja reagensa na visini 2000 m –tvorničko tempiranje,

7. kraj isijavanja reagensa – do točke samouništenja,

8. tempo isijavanja minimalno
5 x 1011 aktivnih čestica po dužnom metru putanje rakete pri –10 oC,

9. samouništenje rakete na
najmanje 2000 m iznad tla na bezopasne krhotine,

10. aktiviranje električnim
paljenjem s dodirnim kontaktima,

11. garancija tri godine,
tako da rakete uz skladištenje u temperaturnom rasponu od -15 oC do + 50 oC zadržavaju
definirana svojstva za vrijeme garancije.

12. rastavljivost, odnosno
mogućnost zamjene osnovnih dijelova,

13. označavanje rakete dato
je u Prilogu br. 1. koji je tiskan uz ovaj Pravilnik i čini njegov sastavni
dio,

14. pakiranje u kojem postoji
fizička zaštita raketa u ambalaži male težine, pogodna za prijevoz, rukovanje i
skladištenje,

15. posjedovati dokumentaciju
s podacima o tvorničkoj kontroli za svaku isporučenu seriju i slikovno uputstvo
za svakih 25 komada isporučenih raketa,

16. sigurnost u smislu
nemogućnosti samoaktiviranja, samozapaljenja i odgovarajuća vodonepropusnost,

17. korišteni reagens mora
imati prag aktivnosti na temperaturi – 4 oC ili višoj, a
aktivnost reagensa najmanje 8 x 1012 umjetnih jezgara
zaleđivanja po gramu pirotehničke smjese na temperaturi – 10 oC,

18. postotak neispravnih
raketa u akciji manji od 2 %, a neispravnost se utvrđuje sukladno općoj
klasifikaciji neispravnosti prema značaju u Prilogu br. 2. koji je tiskan uz
ovaj Pravilnik i čini njegov sastavni dio.

Članak 24.

Svaki tip rakete prije stavljanja u uporabu ispitan je i ima dozvolu za
stavljanje u promet od strane Ministarstva unutarnjih poslova.

Članak 25.

(1) U svrhu ispitivanja karakteristika i kakvoće raketa rade se tri
vrste ispitivanja:

a) Statička ispitivanja

– mjerenje dimenzija i mase rakete i njenih sklopova umjerenim mjerilima
te vizuelno motrenje vidljivih nedostataka;

– ispitivanje raketnog motora obavlja se na ispitnom stolu, pri
temperaturama –5 oC, +15 oC i +50 oC, u svrhu
mjerenja potisne sile u funkciji vremena te kontrole rada motora;

– funkcionalno ispitivanje u posebnim držačima, pri normalnim uvjetima,
u svrhu kontrole ispravnosti rada tempirnog i usporivačkog sustava, vremena
rada i samouništenja motora ili spremnika rakete. Ova ispitivanja bilježe se
kamerom, a mjerenja se izvode zapornim satom, odgovarajućom opremom i
motrenjem;

– ispitivanje centra mase rakete na kontrolnoj napravi i momenta
inercije (uzdužni i poprečni) na torzionoj vagi, pri normalnim uvjetima;

– ispitivanje otpora strujnog kruga rakete pri normalnim uvjetima,
om-metrom preciznosti +/-0,1 W.

b) Balistička ispitivanja

– balistička ispitivanja služe za određivanje putanje rakete u prostoru,
prije svega tim ispitivanjem se određuje (za određene atmosferske i početne
uvjete ispaljivanja) položaj rakete ili položaj traga isijavanja reagensa za
vrijeme leta rakete. Trag isijavanja reagensa je određen točkama početka
isijavanja, tjemenom putanje, krajem isijavanja te samouništenjem. Ova mjerenja
izvode se teodolitima, kamerama i/ili drugom odgovarajućom opremom.

– tijekom ovih ispitivanja mjere se meteorološki parametri koji utječu
na let rakete (tlak i vlaga zraka te smjer i brzina vjetra u točki lansiranja
do visina maksimalnog vertikalnog dosega rakete umjerenim meteorološkim
instrumentima).

c) Aktivnost i masa reagensa

– ispitivanje aktivnosti reagensa predstavlja vizualno, mikroskopom,
kamerom ili odgovarajućim brojačem prebrojavanje broja aktivnih jezgri
zaleđivanja (u daljnjem tekstu: AJZ), u ledotvornoj komori nastalih izgaranjem
reagensa u zračnoj struji u prostoru poznate zapremine ili uzimanjem produkata
izgaranja otopine reagensa u prizemnom generatoru.

– prebrojavanje AJZ se provodi u ledotvornoj komori pri određenoj
temperaturi i vlažnosti u području praga aktivnosti (na –3 oC do – 5 oC) do –15 oC. Brojač AJZ je
ledotvorna komora Zavoda ili komora ovlaštene ustanove.

– ispitivanje ukupne mase reagensa radi se vaganjem na vagi s
preciznošću +/-1g, dok se uzorak mase reagensa (iz rakete) korištene za
mjerenje AJZ važe na vagi s preciznošću 0,001 g.

(2) Vrste ispitivanja iz stavka 1. ovog članka koriste se u tipnom
ispitivanju raketa i ispitivanju sukladnosti proizvodnje (preuzimanja serije).
Iznimno u ispitivanju sukladnosti proizvod­nje nije potrebno provoditi
ispitivanje raketnog motora na ispitnom stolu, centra mase te momenta inercije,
a balistička ispitivanja se mogu provoditi samo vizualno i sa zapornim satovima
te uz mjerenje meteoroloških parametara u točki lansiranja.

Članak 26.

Značenje pojedinih izraza iz članaka 23., 24. i 25. ovog Pravilnika dato
je u Prilogu br. 4. koji je tiskan uz ovaj Pravilnik i čini njegov sastavni
dio.

Članak 27.

Za tipno ispitivanje rakete određuje se minimalan broj dijelova ili
cijelih raketa:

a) za ispitivanja na ispitnom
stolu 9 motora(po tri na temperaturama –5 oC, +15 oC i +50 oC),

b) za balistička ispitivanja
najmanje 10 raketa,

c) za funkcionalna statička
ispitivanja rada cijelih raketa u posebnim držačima 9 raketa (po tri na
temperaturama –5 oC, +15 oC i +50 oC),

d) za ispitivanje mase
reagensa uzorak od 9 kontejnera,

e) za ispitivanje aktivnosti
reagensa 50 uzoraka, iz serijske proizvodnje, od kojih se 80 % ispituje u
temperaturnom intervalu od –4 oC do –15 oC.

Članak 28.

(1) Proizvođač je dužan
osigurati i staviti na raspolaganje službi OT dokumentaciju o tipnom
ispitivanju, tehničke karakteristike, balističke tablice, dozvole za serijsku
proizvodnju i uporabu odabranog tipa rakete za OT.

(2) O svim
promjenama u konstrukciji rakete proizvođač je dužan obavijestiti službu OT i
nadležnu službu Ministarstva unutarnjih poslova te priložiti dokumentaciju o
ispitivanju utjecaja promjena na balistička i tehnička svojstva rakete.

Članak 29.

Ispitivanje kvalitete
reagensa obavlja se u ledotvornoj komori središnje službe OT ili u komori
ovlaštene ustanove. Rezultati kontrole kvalitete su sastavni dio zapisnika o
prihvaćanju serija.

Članak 30.

Zavod vodi evidenciju o
neispravnosti raketa na obrascu koji je dat u Prilogu br. 3. koji je tiskan uz
ovaj Pravilnik i čini njegov sastavni dio te o njima obavještava Ministarstvo
unutarnjih poslova.

Članak 31.

Rukovanje, prijevoz i
skladištenje raketa obavlja se sukladno odgovarajućim propisima o opasnim
tvarima.

*2. Otopina za prizemne generatore*

Članak 32.

Uvjeti kojima mora udovoljavati otopina reagensa za OT jesu:

1. po kemijskom sastavu je
1-2 % otopina reagensa na bazi AgJ u acetonu deklariranog sastava,

2. tijekom jednog sata
neprekidnog rada prizemnog generatora osigurava izbacivanje u atmosferu
najmanje 5 x 1013 umjetnih jezgara zaleđivanja izmjereno pri temperaturi –10 0C+/-0,5 °C u
ledotvornoj komori Zavoda ili ovlaštene ustanove,

3. omogućuje kontinuirani rad postojećih generatora najmanje 8 sati,

4. zadržava kemijsku
stabilnost i aktivnost najmanje 2 godine,

5. ne proizvodi nedopuštene
količine ekološki štetnih sastojaka,

6. pohranjena je u posude od
10 l do najviše 30 l, prikladne za rukovanje jednoj osobi i nepropusne za
svjetlost,

7. svaka isporučena jedinica
propisno je označena s oznakom za zapaljivu tvar, vrstu zapaljive tvari,
kratkim opisom postupka u slučaju opasnog događaja, oznakom isporučitelja i
datumom proizvodnje.

Članak 33.

Svaki tip otopine prije
stavljanja u uporabu ispitan je od Zavoda ili ovlaštene ustanove.

Članak 34.

U svrhu ispitivanja
karakteristika i kakvoće otopina reagensa rade se tri vrste ispitivanja:

a) mjerenjem aktivnosti u
ledotvornoj komori pri temperaturi od –10+/-0,5 oC, ispituje se
najmanje 12 uzoraka dima pri izgaranju najmanje 15 l otopine;

b) ispitivanje stabilnosti i
kontinuiteta gorenja najmanje dva puta po 8 sati;

c) ispitivanje stabilnosti
izlaganjem dnevnoj svjetlosti najmanje 2 puta po jednu litru kroz tjedan dana
na temperaturi od najmanje 25 oC do najviše 45 oC, promatra se
taloženje i promjena boje.

Članak 35.

(1) Proizvođač ili
isporučitelj osigurava i stavlja na raspolaganje korisniku dokumentaciju o
provedenom tipnom ispitivanju i dozvolu za stavljanje u promet na području RH.

(2) Uz svaku isporuku otopine
proizvođač dostavlja dokumentaciju o provedenom ispitivanju kvakvoće i kemijske
čistoće komponenti isporučene otopine.

Članak 36.

Zavod evidentira neispravnost
otopine i o tome obavještava Ministarstvo unutarnjih poslova i Ministarstvo
zaštite okoliša i prostornog uređenja.

Članak 37.

Rukovanje, prijevoz i
skladištenje otopine obavlja se sukladno odgovarajućim propisima o opasnim tvarima.

IV. Prijelazne i zavrŠne odredbe

Članak 38.

Razdoblje usklađivanja sustava OT s odredbama ovog Pra­vil­nika jest

– za objekte LP i GP -10 godina,

– za opremu LP i GP -2 godine,

– za uspostavu odgovarajuće mreže LP i GP -5 godina,

– za vozila -2 godine,

– za radni prostor -2 godine,

– za objekte RC-a -3 godine,

– za opremu RC-a -2 godine,

– za ostalu opremu -2 godine.

Članak 39.

Ovaj Pravilnik stupa na snagu danom objave u »Narodnim novinama«.

Klasa: 011-02/02-01/66
Urbroj: 525-1-02-1
Zagreb, 20. lipnja 2002.

if !supportEmptyParas endif

Ministar
**mr. sc. Božidar Pankretić**, v. r.

Prilog. br. 1.

OZNAČAVANJE RAKETA

1. Na raketi treba biti vidljiva oznaka
postavljena na svim dijelovima koji sadrže eksploziv. Oznaka mora biti crvene boje,
veličine 8 x 8 cm, ispisana crnim slovima slijedećeg sadržaja:

METEOROLOŠKA
RAKETA
UPOZORENJE – NE DIRAJTE EKSPLOZIV

Obavjestite
najbližu policijsku postaju (92),

lansirnu
postaju, ili centar za obavješćivanje (985)

NAZIV
I ADRESA PROIZVOĐAČA RAKETE

Oznaka broja rakete:

2. Oznaka mora biti postojana
na sunčevoj svjetlosti i vlagu, a na raketi mora biti tako smještena da je
samolikvidacija razbija.

3. Serija se sastoji od 501
do 1200 raketa. Za označavanje raketa u seriji potrebne su četiri znamenke, a
za označavanje serije dodaju se dvije znamenke i oznaka godine proizvodnje
(npr. oznaka za raketu broj 532 iz 12 serije proizvedene 2000. godine glasi:
0532/12-2000).

Prilog br. 2.

OPĆA KLASIFIKACIJA NEISPRAVNOSTI RAKETA PREMA
ZNAČAJU

Klasifikacija neispravnosti
raketa prema značaju svrstana je u tri klase: nedopuštene neispravnosti, velike
neispravnosti i manja neispravnost.

1. Nedopuštene neispravnosti
su one za koje se pretpostavlja da mogu dovesti do neispunjavanja uvjeta u
pogledu sigurnosti:

a) eksplozija raketnog
motora,

b) samolikvidacija u lanseru,

c) pad i eksplozija cijele
rakete,

d) samolikvidacija na maloj
visini (iznad lansera za dvodjelne rakete prije odvajanja od kontejnera),

e) izostanak samolikvidacije,

f) iskakanje iz lansera i brišući
let,

g) progorijevanje komore
motora,

h) pad nesamolikvidiranog
motora ili dijelova motora,

i) isijavanje i
samolikvidacija spremnika u lanseru ili u blizini lansera.

2. Velike neispravnosti su
one za koje se pretpostavlja da mogu dovesti do neispunjavanja osnovne namjene
proizvoda:

a) vidljivo (veliko)
skretanje po azimutu i elevaciji,

b) padovi (dijelova)
spremnika odnosno raketa s neizgorenim reagensom

c) prevrtanje u letu
(otpadanje ili lom stabilizatora, pregorjevanje motora i sl)

d) nepripaljivanje raketnog motora (otkaz rakete),

e)odstupanje potiska i totalnog impulsa motora za više od 10 % od
deklarirane vrijednosti,

f) izostanak isijavanja reagensa,

g) odstupanje mase reagensa veće od 5 %,

h) odstupanje aktivnosti reagensa veće od 33 % od deklariranih za
određenu temperaturu,

j) odstupanje deklariranih vremena početka i kraja isijavanja reagensa,
rada motora i samolikvidacije za više od +/– 3 sekunde.

3. Manja neispravnost predstavlja odstupanje od deklariranog svojstva
ali nema utjecaja na sigurnost i upotrebljivost proizvoda. Za svaki tip rakete
proizvođač izrađuje specijalnu klasifikaciju koja je sukladna općoj.

Prilog br. 3.

EVIDENCIJA O NEISPRAVNOSTI RAKETE

DATUM\_\_\_\_\_\_\_\_
MJESTO \_\_\_\_\_\_\_\_\_ RAKETAR

Tip
korištene rakete \_\_\_\_\_\_\_\_\_\_\_\_\_\_\_\_\_\_\_\_

Oznaka broja
rakete  \_\_\_\_\_\_\_\_\_\_\_\_\_\_\_\_\_\_\_

Proizvođač \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tip neispravnosti:

a) samolikvidacija u lanseru,

b) isijavanje i samolikvidacija kontejnera u lanseru,

c) pad i eksplozija cijele rakete,

d) samolikvidacija na maloj visini (iznad lansera za dvodjelne rakete
prije odvajanja od kontejnera)

e) progorijevanje motora, padovi pogorenih motora,

f) vidljivo (veliko) skretanje po azimutu i elevaciji,

g) padovi (dijelova) spremnika odnosno raketa s neizgorenim reagensom,

h) prevrtanje u letu (otpadanje ili lom stabilizatora, pregorjevanje
motora i sl),

i) pad nesamolikvidiranog motora,

j) pad nepotpuno samolikvidiranih dijelova rakete,

k) ostalo-objasniti \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Primjedba i napomena \_\_\_\_\_\_\_\_\_\_\_\_\_\_\_\_\_\_\_\_\_\_.

                                        \_\_\_\_\_\_\_\_\_\_\_\_\_\_\_\_\_\_

                                              (potpis
raketara)

Prilog br. 4.

Pojedini izrazi iz članka 23. do članka 25. ovog Pravilnika znače:

*1. rakete za OT* su sredstva za unošenje
reagensa u oblake u cilju smanjivanja štete od tuče, osnovna balistička svojstva
raketa određena su meteorološkim zahtjevima, a sigurnost raketa u eksploataciji
i čuvanju definirana je pozitivnim zakonskim propisima.

*2. isti tip rakete* je svaka raketa istog
proizvođača koja se međusobno ne razlikuje u načinu funkcioniranja, konstrukciji,
konstrukciji sklopova i podsklopova, tehnologiji njezine izrade i sastavljanja
te uporabljenim sirovinama;

*3. isti tip reagensa* je svaki reagens istog
proizvođača ili kooperanta koji se međusobno ne razlikuje u sastavu,
tehnologiji izrade, specifikaciji uporabljenih sastojaka i granulometrijskom
sastavu;

*4. tipno
ispitivanje* predstavlja ispitivanje kakvoće pojedinog tipa rakete te se temeljem
rezultata istog ispitivanja izdaje odobrenje za stavljanje u promet i atest
dotičnog tipa;

*5. elevacija ispaljivanja* predstavlja kut
između horizontalne ravnine i pravca ispaljivanja rakete mjereno na mjestu
ispaljivanja;

*6. horizontalni
domet* predstavlja horizontalnu udaljenost pretpostavljene padne točke rakete
ili kontejnera višedjelne rakete ispaljene pod određenom elevacijom, od mjesta
ispaljivanja;

*7. vertikalni
domet* predstavlja relativnu visinu tjemena putanje u odnosu na točku
ispaljivanja rakete ispaljene pod određenom elevacijom;

*8. dozvoljeni
rasap* predstavlja maksimalno vertikalno ili horizontalno odstupanje putanje
rakete od deklarirane, uzrokovano kvalitativnim razlikama između raketa istog
tipa;

*9. stabilnost
leta* rakete predstavlja odstupanje putanje rakete od deklariranih svojstava
uzrokovano određenim meteorološkim uvjetima u području leta rakete;

*10.početak isijavanja* reagensa predstavlja
vrijeme, horizontalnu i vertikalnu udaljenost početne točke isijavanja
računajući od trenutka i mjesta isijavanja;

*11.aktivne jezgre zaleđivanja* predstavljaju
čestice mikronskih razmjera na kojima se stvaraju ledeni kristali, a nastaju
izgaranjem pirotehničke smjese reagensa ;

*12.prag aktivnosti reagensa* predstavlja
najvišu temperaturu na kojoj AJZ počinju stvarati kristale leda;

*13.aktivnost reagensa* predstavlja broj pri
određenoj temperaturi AJZ nastalih izgaranjem jednog grama reagensa;

*14.tempo isijavanja reagensa* predstavlja broj
isijanih AJZ po jednom metru putanje rakete računajući od početka pa do kraja
isijavanja reagensa;

*15.kraj isijavanja reagensa* predstavlja
vrijeme, horizontalnu i vertikalnu udaljenost krajnje točke isijavanja
računajući od trenutka i mjesta lansiranja;

*16ispaljivanje* u širem smislu znači
aktiviranje barem jednog sklopa rakete (upaljač motora, spojnik, spremnik i
sl.);

*17.ispaljene rakete* su sve rakete bez obzira da
li su ispravno obavile svoju funkciju ili su bile neispravne;

*18.ispravne rakete* su sve rakete kod kojih nije
primjećena neispravnost, odnosno odstupanje od deklarirane vrijednosti
(isijavanje deklarirane količine reagensa sa određenom aktivnosti na određen način
u određenom prostoru, te rasprskavanje u bezopasne krhotine);

*19.neispravne rakete* su sve ispaljene
(aktivirane) rakete kod kojih se primjeti odstupanje od deklariranih
vrijednosti kao npr. skretanje, prevrtanju u letu, prijevremena eksplozija (u
lanseru, u letu), progorijevanje motora, nepotpuno samo­uništenje ili greške
vezane za tempiranje ili isijavanje reagensa;

*20.oštećene rakete* su neispaljene rakete koje
su oštećene u transportu, pri skladištenju ili rukovanju tako da nisu za
ispaljivanje;

*21.otkazi* su slučajevi kada
prilikom pokušaja ispaljivanja nije došlo do aktiviranja ni jednog sklopa
rakete;

*22.progorijevanje raketnog motora* je pojava kada
zbog neispravnog sagorijevanja ili konstrukcije dolazi do prodora produkta
sagorijevanja kroz plašt motora;

*23.samouništenje* predstavlja vrijeme,
horizontalnu i vertikalnu udaljenost točke eksplozije ostataka rakete ili
kontejnera u svrhu pretvaranja u bezopasne krhotine;

*24.pad nesamouništenog motora* posljedica je
odsustva samouništenja radi prekida pirotehničkog lanca za samouništenje ili
greške u izradi;

*25.nepotpuno samouništenje* je neispravnost
koja se očituje u pojavi krhotina kod kojih je pojedinačna težina veća od 100
grama;

*26.padanje zapaljenih krhotina* može nastati zbog
eksplozije rakete, pogorijevanjem motora, loma stabilizatora i prevrtanja, pada
aktiviranog nesamouništenog spremnika i sl.

Pravilnik, NN 75/2002-1229